താലിബാന് സര്ക്കാര്: ആശങ്ക പ്രകടിപ്പിച്ച് യുഎസും യൂറോപ്യന് യൂണിയനും കാബൂള്: അഫ്ഗാനിസ്ഥാനില് താലിബാന് ഭീകരര് രൂപീകരിച്ച ഇടക്കാല സര്ക്കാരില് ആശങ്ക പ്രകടിപ്പിച്ച് യുഎസും യുറോപ്യന് യൂണിയനും. സര്ക്കാരിനെ അന്താരാഷ്ട്ര സമൂഹം അംഗീകരിക്കരുതെന്നാവശ്യപ്പെട്ട് പഞ്ച്ശീര് താഴ്വരയില് താലിബാനെ നേരിടുന്ന എന്ആര്എഫ് മുന്നണിയും രംഗത്തുവന്നു. ഗോത്രവിഭാഗങ്ങളെയും സമൂഹത്തിലെ വിവിധ തുറകളിലുള്ളവരെയും ഉള്പ്പെടുത്തി സമഗ്ര സര്ക്കാര് രൂപീകരിക്കുമെന്ന വാഗ്ദാനം പാലിക്കാന് താലിബാനു കഴിഞ്ഞിട്ടില്ല. മന്ത്രിമാരെല്ലാം താലിബാനിലെയും ഹാഖാനി ശൃംഖലയിലെയും തീവ്രനിലപാടുകാരാണ്. പ്രധാനമന്ത്രി മുല്ല മുഹമ്മദ് ഹസന് അകുണ്ഡ് ഐക്യരാഷ്ട്രസഭയുടെ കരിന്പട്ടികയില് പെട്ടയാളാണ്. ആഭ്യന്തരമന്ത്രി സിറാജുദ്ദീന് ഹാഖാനി അമേരിക്കയുടെ ഭീകരപട്ടികയിലും ഉള്പ്പെട്ടിട്ടുണ്ട്. മന്ത്രിസഭയിലെ ചിലരുടെ പശ്ചാത്തലം ആശങ്ക ജനിപ്പിക്കുന്നതായി യുഎസ് സ്റ്റേറ്റ് ഡിപാര്ട്ട്മെന്റ് പ്രസ്താവനയില് പറഞ്ഞു. സമഗ്രസര്ക്കാരെന്ന വാഗ്ദാനം പാലിക്കുന്നതില് താലിബാന് പരാജയപ്പെട്ടതായി യൂറോപ്യന് യൂണിയനും പ്രതികരിച്ചു. താലിബാനു ജനങ്ങളോടുള്ള ശത്രുത കൂടുതല് വ്യക്തമാക്കുന്നതാണ് പുതിയ സര്ക്കാരെന്ന് പഞ്ച്ശീറിലെ എന്ആര്എഫ് മുന്നണി പറഞ്ഞു.